**Паход**

**“Пазнай Радзіму – выхавай сябе”**

**Мэта паходу:** глыбей пазнаёміцца з тапанімікай населеных пунктаў на дадзеным маршруце, прыродай роднага краю, папоўніць школьны музей новымі звесткамі аб ветэранах Вялікай айчыннай вайны.

**Задачы:**

- сустрэча з ветэранам Вялікай Айчыннай вайны Галубовічам П.З.;

- знаёмства з флорай і фаўнай мясцовасці;

- аздараўленне ўдзельнікаў паходу;

- выхаванне пачуцця патрыятызму, любові да Радзімы.

**План паходу:**

1. Знаёмства з тапанімікай населеных пунктаў на даным маршруце.

2. Сустрэча з ветэранам Вялікай Айчыннай вайны Галубовічам П.З..

3. Наведванне помнікаў прыроды.

4. Правядзенне гульняў экалагічнага зместу на месцы стаянкі.

**ВІД ТУРЫЗМУ -** пешы, у асобных месцах з перамяшчэннем на аўтобусе

**КАТЭГОРЫЯ СКЛАДАНАСЦІ -** III

**ЧАС ПРАВЯДЗЕННЯ -** 09.06. 2014- 10.06.2018

**ПРОЗВІШЧА КІРАЎНІКОЎ ПАХОДУ -** Гвозд Валянціна Леанідаўна(кіраўнік паходу)***,*** Цэхан Ніла Сяргееўна (намеснік кіраўніка паходу), Іванейчык Валянцін Аляксандравіч (настаўнік фізічнай культуры і здароўя)

Раніцай, 9 чэрвеня ў 7.00 г, удзельнікі турыстычнага паходу сабраліся ў двары школы. Праверылі экіпіроўку кожнага турыста. Пастроіліся на лінейку. Дырэктар школы пажадала ўдзельнікам паходу добрай дарогі. Кіраўнікі паходу пазнаёмілі вучняў з мэтай і задачамі паходу, правіламі тэхнікі бяспекі (дадатак 1).

Наш маршрут пралягаў па населеных пунктах Грыцэвічы- Вароніна- Драбаўшчына – Арэшніца - Чаша (дадатак 2).

Ідэальны варыянт зносін з прыродай- добрае надвор’е. Праўда, сапраўдныя турысты ўпэўнены: дрэннага надвор’я не бывае, бывае дрэнная амуніцыя. Але падарожнічаць больш прыемна, калі выдасца цёплы сонечны дзянёк. У гэты дзень надвор’е спрыяла нам. Было цёпла (+ 18 С), бязветрана (дадатак 3).

У тэктанічных адносінах даная тэрыторыя маршрута прымеркавана да Цэнтральна-Беларускага масіву Беларускай антэклізы. На фарміраванне сучаснага рэльефу ўплыў аказаў ледавік. Уся тэрыторыя маршрута размешчана на стыку Капыльскай грады, Клецкай раўніны і толькі на паўднёвым захадзе пачынаецца Палеская нізіна. Характар паверхні ўзгорыста-раўнінны. Вышыня тэрыторыі над узроўнем мора каля 200 м, апускаецца да 180 м на паўднёвым захадзе.

Клімат тэрыторыі ўмерана-кантынентальны, тэрыторыя ўваходзіць у склад Баранавіцка-Ганцавіцкага агракліматычнага раёна. Сярэдняя тэмпература студзеня -2 0С— 0, ліпеня – +18 0С – +20 0С, ападкаў выпадае каля 650 мм у год.

Па тэрыторыі нашага маршрута працякае р. Лань, якая належыць Цэнтральнабярэзінскаму гідралагічнаму раёну.

Глебы на тэрыторыі дзярнова-паліва-падзолістыя, у асноўным сугліністыя, на паўднёвым захадзе размешчаны тарфяна-балотныя. Тэрыторыя ўваходзіць у межы Навагрудска-Нясвіжска-Слуцкага аграглебавага падраёна.

Прыродная расліннасць тэрыторыі належыць Нёманска-Перадпалескай геабатанічнай акрузе падзоны грабава-дубова-цёмнахвойных лясоў зоны змешаных лясоў. На тэрыторыі маршрута размешчаны масіў Навінкаўскага лясніцтва .

Жывёльны свет адносіцца да Цэнтральнага заагеаграфічнага раёна. У лясах водзяцца такія жывёлы, як дзік, казуля, лось, заяц-русак, куніца лясная, вавёрка звычайная, суслік рабы і іншыя.

Прыгожыя і маляўнічыя краявіды нашага падарожжа.

Свой маршрут мы пачалі з вёскі Грыцэвічы

Па асфальце дайшлі да прыпынку АЗС, трошкі адпачылі і рушылі далей да вёскі Вароніна.

Першы прыпынак зрабілі ў Варонінскім лесе, ля помніка прыроды “Дуб і сасна” (дадатак 4). Кіраўнікі паходу расказалі нам , што дуб і сасна, выраслі на адлегласці 1 метр адзін ад аднаго. А пасля сасна рэзка пахілілася на дуб і аблегла на яго крону. Узрост іх –каля 200 гадоў. А Лілія Мялешка прысвяціла гэтай пары свой верш, які назвала “Двое” .

Пахадзіўшы трохі па лесе, палюбаваўшыся вясенняй прыродай, мы адправіліся далей у падарожжа. З-за невялічкага ўзгорка паказалася прыгожая вёска Вароніна (дадатак 5). Вёска Вароніна – гэта маляўнічы куток, дзе пераплятаюцца ў чароўных карунках танклявыя бярозы, веліканы – дубы, сціплыя вольхі, дзе ў лістоце дрэў купаецца ўсмешлівае сонца. З усіх бакоў яе акружаюць лясы. Мы заўважылі, што ёсць такія мясціны ў лесе, што прабрацца цяжка. Але нямала і такіх, дзе з задавальненнем можна было яшчэ доўга блукаць і ўвесну, і ўлетку і ў пачатку восені. Тут знаходзіцца і найвышэйшы пункт рэльефа Клецкага раёна - гара Маяк, 232 м. Ва ўсе поры года тут пануюць раскоша самое мудрасці і праўдзівасці.

Куды ні глянь – усюды хараство. Дзе яшчэ знойдзеш такія мясціны! Заходзім ў сяло і здаецца, што пахне мёдам, кропам, суніцамі і грыбамі.

Для жыхароў яно найлепшае ў свеце, бо яно з’яўляецца для іх астраўком жыцця.

Па дарозе зайшлі да ўдзельніка Вялікай Айчыннай вайны П.З. Галубовіча. Пётр Захаравіч аказаўся добрым субяседнікам (дадатк 6). У свае 92 гады ён добра памятае многія жыццёвыя падзеі, але самыя хвалюючыя з іх, гэта, безумоўна, ваенныя гады. У армію яго прызвалі ў лістападзе 1944 года. Баявы шлях яго пачаўся пад Варшавай у складзе 1179 артылерыйскага палка. Спачатку было страшна, жыць хацелася і чалавекам застацца, але чалавек мацнейшы за страх і перамагчы яго яму па сілах. Разам з многімі баявымі сябрамі дайшоў да Берліна. Многае прыйшлося пабачыць і перажыць.

- Але галоўнае, што мы перамаглі, - з пачуццём глыбокай павагі за свой народ сказаў ветэран.

- Шмат гадоў прайшло, а забыць ніяк не магу.

Каму па сіле такое забыць. Немала прыйшлося яму перажыць за свой доўгі век.

Ужо многа гадоў Пётр Захаравіч жыве без сваёй другой палавінкі, з якой дзяліў усе радасці і беды больш чым паўвеку. Рана пахаваў сына, у мінулым годзе памерла апошняя сястра. Сёння ён жыве ў роднай вёсцы з дачкой Валянцінай Пятроўнай і … ўспамінамі. Ён выглядае яшчэ вельмі бадзёрым, сам косіць, нарыхтоўвае дровы на зіму, даглядае жывёлу. Мае шасцёра ўнукаў, марыць дачакацца праўнукаў і пажыць на радасць сваім нашчадкам.

І няхай спадчына ветэрана не залатыя россыпы, а яго баявыя ўзнагароды (Ордэн Вялікай Айчыннай вайны II ступені, медалі “За адвагу”, “За ўзяцце Варшавы”, “За перамогу над Германіяй”) ды добрае імя, але яны на многа даражэй за золата.

Развітваліся ўзрушаныя і ўсхваляваныя.

У 11. 00г. мы прадоўжылі свой маршрут. Прыйшлі ў в.Драбаўшчына (дадатак 7), зайшлі ў магазін, каб папоўніць свае запасы.

Сустрэліся з жыхаркай в. Драбаўшчына, былой настаўніцай біялогіі Лобан Аляксандрай Іванаўнай, якая расказала пра паходжанне вёскі. Назва вёскі паходзіць ад прозвішча Драб – “першы воін”. У 1652 годзе в. Драбаўшчына належыць Радзівілам, налічвае 4 гаспадаркі. У 1775 годзе ў в. Драбаўшчына 11 гаспадарак. У 20- 30 гады – 132 двары. Пасля вызвалення ад нямецка – фашысцкіх захопнікаў арганізуецца калгас. Цяпер вёска ўваходзіць у склад ААТ “Грыцэвічы”.

Лобан А.І. таксама пазнаёміла нас з раслінным і жывёльным светам мясцовасці (дадатак 8). Яна адзначыла, што лясы, галоўным чынам, займаюць паўднёвую і цэнтральную частку Клеччыны. Асноўная шырокалісцёвая парода- дуб чарэшчаты, хвойныя пароды- сасна і елка.У лясах водзяцца дзікі і казулі, з драпежнікаў- воўк, лісіца, лясны тхор; з грызуноў-вавёрка, заяц-русак, з землярыйных- крот. Лясныя птушкі-глушэц, цецярук, дзяцел і іншыя. Шмат якія птушкі жывуць на балоце і лузе. Расказала аб раслінах, занесеных у Чырвоную кнігу.

Параіла абавязкова сустрэцца з былым лесніком Бельскім Ф.З., які не толькі ахоўваў і даглядаў лес, але і ствараў яго.

Можна па-рознаму пазнаваць навакольны свет. Едучы на поездзе, на аўтобусе, аўтамабілі... Але , напэўна, самае цікавае і простае- гэта прайсці пяшком па невядомых сцяжынках (дадатк 9).

У 12.00.г. адправіліся да возера в. Чаша. Каля возера ў спецыяльна адведзеным месцы разбілі бівак (дадатак 10). Пакуль устанаўлівалі палаткі, частка турыстаў нарыхтоўвалі сухія дровы, а кастравы, назначаны кіраўніком, заняўся развядзеннем кастра. Месца для кастра выбралі за 12 метраў ад палатак, дрэў і кустоў. Пасля абеду ў 14.30 г. сустрэліся з мясцовым лесніком Жукоўскім Я.А. .

Разам з ім адправіліся да чатырохсотгадовага дуба. З вуснаў лесніка пачулі цікавую гісторыю пра волат- дуб (дадатак 11).

Пасля гэтага група дзяцей разам з настаўнікам Іванейчыкам В.А. адправілася на возера лавіць рыбу. Другая група засталася з Гвозд В. Л. І Цэхан Н. С. , якія развучылі гульні “Біялагічны аўкцыён”, “ Паляўнічыя і качкі”, “Звер, птушка, небыліца”.

Разам з Цэхан Н. С. і Гвозд В. Л. рабяты адправіліся ў в. Чаша. Сустрэліся са старажылам вёскі Бельскім А.З., які расказаў аб гісторыі ўзнікнення в. Чаша.

Яшчэ ляснік нам расказаў, што недалёка ёсць месца былога

захавання невядомага партызана і параіў сустрэцца з сям’ёй Канановіч з вёскі Чаша.

Сустрэліся з Нінай Лаўрэнцьеўнай і Аляксандрам Іосіфавічам Канановічамі.

* Гэта было ў 1943 годзе, - пачаў Аляксандр Іосіфавіч. Немцы спыніліся ў вёсцы Заельня. Яны прыехалі ў нашу вёску за бульбай, а ў гэты час ў дамах сяльчан знаходзіліся партызаны, якія спыніліся на начлег.
* Сярод іх быў добры хлопец,- уступае ў размову Ніна Лаўрэнцьеўна,- Алёша. Ён быў невысокага росту, але вельмі прыгожы.Як зараз памятаю: прыемна пах адэкалонам і апранаўся ў дабротнае адзенне: цывільныя порткі і доўгае чорнае паліто. Мясцовыя яго ведалі як гаваркога і вясёлага чалавека.
* Але мы яго бачылі ў апошні раз менавіта ў гэты дзень, калі ў вёсцы партызаны адкрылі стральбу па немцах. Аднавяскоўцы бачылі, як паранены хлопец схаваўся ў лесе. А калі пасля вайны натрапілі ў лесе на магільны ўзгорак, вырашылі, што тут пахаваны менавіта ён, Алёша.

Ніна Лаўрэнцьеўна паказала месца, дзе і быў пахаваны Алёша.

3 ліпеня, калі наш народ светкаваў Дзень Незалежнасці, астанкі партызана Алёшы былі перазахаронены ў брацкую магілу, якая знаходзіцца на тэрыторыі школы аг. Грыцэвічы. Хавалі Алёшу па хрысціянскаму звычаю і з воінскай пашанай.

Вярнуўшыся ў палатачны гарадок, мы доўга абмяркоўвалі ўбачанае і пачутае, дзяліліся ўражаннямі. Абавязак кожнага з нас ушаноўваць памяць тых, хто ў гады суровых выпрабаванняў, не шкадуючы свайго жыцця, набліжаў дзень Перамогі. Памятаеце, як Юліуса Фучыка сказана “Не было безымянных героев, были люди. У каждого – имя, свой облик, свои чаяния и надежды…”

Так непрыкметна і прайшоў першы дзень нашага захапляльнага падарожжа.

Седзячы каля кастра, доўга абмяркоўвалі ўбачанае і пачутае, дзяліліся ўражаннямі. Так непрыкметна і прайшоў першы дзень нашага захапляльнага падарожжа.

Раніцу наступнага дня пачалі з зарадкі на беразе возера. Пасля зарадкі – памыліся, а затым смачны сняданак, прагатаваны на кастры (дадатак 12).

Прагноз надвор’я мы чуем кожны дзень, але цікавей прадказаць надвор’е самім. Мы атрымалі заданне ад кіраўнікоў групы : вызначыць надвор’е на сённяшні дзень, так як з раніцы было пахмурна. Мы ведаем шмат народных прыкмет. Вось некалькі парад будучым турыстам, зробленых на аснове нашых назіранняў:

- быць цёпламу і яснаму надвор’ю, калі ластаўкі лётаюць высока, машкара збіраецца ў паветры чародкамі, а камары лётаюць роем, “таўкуцца”, калі пчолы з самай раніцы адпраўляюцца за здабычай і ў гарачы дзень струменіцца паветра;

- у сонечнае надвор’е – папараць распрамляе лісты, а лісточкі касцянкі закручваюцца, распрамляюцца доўгія сухія яловыя галінкі і раскрываюцца жоўтыя дзьмухаўцы;

- перад дажджом – рыбы заняты гульнёй, хапаюць над вадой мошак, ластаўкі лётаюць нізка, ад канаў моцна пахне сырасцю.

Па нашых назіраннях мы вызначылі, што сёння, магчыма, будзе дождж.

Мы акуратна прыбралі палаткі, прасушылі і ўпакавалі (дадатак 13). Турысты ўклалі рукзакі, дасканала прыбралі тэрыторыю лагера, сабралі смецце, залілі рэшткі вогнішча і заклалі дзёрнам. Кожны турыст павінен захоўваць два важныя правілы: захаванне супрацьпажарнай бяспекі, беражлівыя адносіны да прыроды.

Па дарозе дамоў наведалі мясцовую школу. Дырэктар Мацукевіч В.У. правяла нас па кабінетах, пазнаёміла са школай і спартыўнай залай (дадатак 14).

Пасля наведвання цудоўных беларускіх краявідаў на аўтобусе прыехалі дамоў.

Падводзячы вынік нашага падарожжа, можна сказаць, што паход меў вялікае пазнаваўчае і выхаваўчае значэнне. Дамоў мы вярнуліся хоць трошкі стомленыя, але вельмі задаволеныя і шчаслівыя (дадатак 15).

І вось маршрут закончаны. Але гэта яшчэ не канец паходу. Засталося прывесці амуніцыю ў парадак, здаць яе, правесці разбор паходу і падвесці яго вынікі.

**Вынікі паходу**

Складзены маршрут паходу дапамог пазнаёміцца з тапанімікай населеных пунктаў, з успамінамі былога франтавіка Галубовіча П.З, вывучыць прыродныя аб’екты роднага краю, садзейнічаў развіццю пазнаваўчай дзейнасці, прымяненню ведаў на ўроках гісторыі, біялогіі, у пазакласнай рабоце.

Турызм- гэта не толькі адпачынак, гэта пошук, новыя ўражанні і адкрыцці. Таму самае галоўнае для турыста – дабыць звесткі, якія могуць аказацца карыснымі для краязнаўства. У час паходу быў сабраны неабходны матэрыял аб жывёльным і раслінным свеце, зроблены фотаздымкі для афармлення буклета.

У доме старажыла в. Чаша Бельскага А.З. мы атрымалі каштоўны экспанат для музея, вышываную карціну. Удзел у паходах заўжды аказвае на чалавека пазітыўнае ўздзеянне, выхоўвае пачуццё патрыятызму, любові да Радзімы.

І таму мы рэкамендуем абавязкова здзейсніць турыстычнае падарожжа па нашым маршруце.